  Анжелика Тихонова корреспондент Удмуртиысь следж-хоккеистъёс Россилэн командаеныз дуннелэн чемпионатэзлэн плей-офф люкетаз потӥзы. Ӵошатсконъёсы «Удмуртия» клубысь Владимир Рычков, Дмитрий Галкин, озьы ик отын кыдам но али Москва улосвыл понна шудӥсьёс Евгений Петров, Иван Кузнецов но Андрей Касаткин пырисько. Ӵошатсконъёс Чехиысь Остраваын 19-26 инвожое ортчо. Со сярысь элькунысь спортъя дасяськонъя центрлэн пресс-службаез ивортӥз. Четвертьфиналын нырысетӥ шудонзэс спортсменъёсмы Чехиысь люкам командаен ортчытозы. Пумиськонзы 23-тӥ инвожое Москваысь дыръя 15 час 15 минутэ луоз. Шудонэз  возьматозы. Четвертьфиналлэн кыкетӥ шудоназ Норвегиысь но Кореяысь люкам командаос пумиськозы. Нош Канадаысь но США-ысь командаос полуфиналэ потӥзы ини. Пусъём, плей-офф люкетэ Россиысь спортсменъёс группаосын шудон люкетын вань пумиськонъёсазы вормыса потӥзы. Соос Словакиен (7:0 счётэн вормизы), Италиен (9:0) но Норвегиен (18:1) пумиськылӥзы. Полуфиналын шудонъёс 25-тӥ инвожое ортчозы. Нош вормисьёсты 26-тӥ инвожое шараялозы.  Тодэ вайытом, Удмуртиысь следж-хоккеистъёс Россилэн чемпионатаз бронза утӥзы вал.  Тегъёс: Спорт Следж-хоккей Чехия Удмуртия сӧсыръёс  